**Upute za CT pretrage CNS-a, glave i vrata**

**Priprema pacijenta** za CTpretrage CNS-a, glave i vrata podrazumijeva da pacijenti dođu u udobnoj i praktičnoj odjeći i obući koju lako mogu skinuti za realizaciju pretrage. Na pretragu obavezno ponijeti uputnicu:

* Narudžbenicu;
* nalaz liječnika koji traži pretragu;
* ostale nalaze koji su direktno vezani uz traženu pretragu.

Ukoliko je pretraga planirana uz primjenu radiološkog kontrastnog sredstva, obavezno ponijeti nalaz ureje i kreatinina iz krvi ne stariji od 30 dana (bitno zbog procjene bubrežne funkcije).

**Što očekivati od pretrage?**

**CT pretrage** izvode se na modernim višedetektorskim uređajima. Radi se o pretrazi koja podrazumijeva primjenu ionizirajućeg zračenja za stvaranje slike. CT CNS-a, glave i vrata prvenstveno se koristi za analizu struktura prilikom ozljeda glave, krvarenja, prijeloma lubanje, ozljeda kralježnice, kao i sumnji na žarišne lezije neuroaksisa.

Pretraga se izvodi u ležećem položaju, cijeli postupak s pripremom pacijenta i snimanjem traje svega nekoliko minuta. Ukoliko postoji potreba, pacijentu se aplicira i kontrastno sredstvo intravenski te se učine i postkontrastni CT prikazi. Liječnik izdaje nalaz u pisanoj formi isti ili sljedeći dan za bolničke, a u roku nekoliko dana za ambulantne pacijente.

Pisani nalaz može se preuzeti na recepciji Kliničkog zavoda za radiologiju svakim radnim danom od **07:30 do 17:00h.**

Pacijent se s pisanim nalazom radiologa javlja na kontrolu kod liječnika koji je preporučio CT pregled.

Ukoliko radiolog preporučuje daljnju radiološku pretragu (scintigrafija, PET CT ili MR), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**